Elon Musk จะรวยสุดในโลกได้อย่างไร
วันนี้มีข่าวใหญ่ที่ Elon Musk ทำให้ทุกคนต้องประหลาดใจ (อีกแล้ว) เรื่องนี้น่าสนใจ และมีบางอย่างให้เราศึกษา Elon Musk จะไม่ได้รับเงินเดือนสักบาท แต่ทำไม เขามีโอกาสที่จะกลายเป็นบุคคลที่รวยสุดในโลกได้ ลงทุนแมนจะเล่าให้ฟัง
24 ม.ค. 2561

Elon Musk จะรวยสุดในโลกได้อย่างไร / โดย ลงทุนแมน
วันนี้มีข่าวใหญ่ที่ Elon Musk ทำให้ทุกคนต้องประหลาดใจ (อีกแล้ว)
เรื่องนี้น่าสนใจ และมีบางอย่างให้เราศึกษา
Elon Musk จะไม่ได้รับเงินเดือนสักบาท
แต่ทำไม เขามีโอกาสที่จะกลายเป็นบุคคลที่รวยสุดในโลกได้
ลงทุนแมนจะเล่าให้ฟัง
ในช่วงหลังๆ มานี้ ข่าวของ Elon Musk (อีลอน มัสก์) ที่เราได้ยินกันส่วนใหญ่ คงจะหนีไม่พ้น โครงการอวกาศสุดล้ำยุคของ SpaceX ไม่ว่าจะเป็นจรวดที่ใช้ได้หลายครั้ง หรือการขึ้นไปสร้างเมืองบนดาวอังคาร
ทำให้หลายคนอาจเริ่มคิดว่า Elon ก็คงจะไม่เน้นที่บริษัท Tesla อีกแล้ว และอาจจะปล่อยให้คนอื่นเข้ามาบริหารบริษัทแทนตัวเอง
5 ปีที่แล้ว Elon บอกว่าอยากจะอยู่กับบริษัทไปจนกว่าจะได้เปิดตัวรถ Tesla Model 3
4 ปีที่แล้ว เขาออกมาบอกว่าจะอยู่ต่อไปอีก 4-5 ปี ส่วนหลังจากนั้นจะเป็นอย่างไรค่อยว่ากันอีกที
ตอนนี้ถือว่าครบทั้ง 4 ปี และ Tesla Model 3 ก็เปิดตัวไปแล้ว
Elon Musk จะอยู่หรือไปจากบริษัท Tesla?
คำตอบคือ เขาจะอยู่ต่อไปอีกอย่างน้อย 10 ปี..
Tesla ได้ออกมาประกาศถึงแผนการจ่ายเงินค่าตอบแทนของ Elon Musk ในฐานะ CEO ของบริษัท และได้สร้างความฮือฮาไปทั่วโลก (อีกแล้ว)
Elon จะไม่ได้รับเงินเดือนใดๆ แต่จะได้รับเป็นหุ้นของบริษัทแทน
โดยมีข้อแม้ว่า จะต้องบริหาร Tesla ให้เติบโตขึ้นได้ตามเป้าหมายที่บริษัทตั้งเอาไว้ ทั้งในเรื่องผลประกอบการและมูลค่าตลาดของบริษัท ตลอดระยะเวลา 10 ปีต่อจากนี้
ถ้าไม่สามารถทำได้ เขาก็จะไม่ได้ค่าตอบแทนอะไร แม้แต่บาทเดียว
ดูแล้วสำหรับบางคงอาจไม่ได้รู้สึกตกใจอะไรมากมาย เพราะก็ดูคล้ายกับ stock option ทั่วไป
แต่สิ่งที่ไม่ธรรมดาเลยคือ มูลค่าบริษัทที่ Tesla ได้วางเป้าหมายเอาไว้..
เงื่อนไขในส่วนมูลค่าตลาดของบริษัท ได้กำหนดไว้ว่า
Tesla จะต้องมีมูลค่าบริษัทโตขึ้น 50,000 ล้านดอลลาร์ ในทุกๆ ปี
และหลังจากครบ 10 ปี Tesla จะต้องมีมูลค่า 650,000 ล้านดอลลาร์ (ราว 21.5 ล้านล้านบาท)
เทียบเท่ากับ 
 ในปัจจุบัน
ตอนนี้ Tesla มีมูลค่าประมาณ 59,000 ล้านดอลลาร์ เท่ากับว่าจะต้องโตขึ้น 11 เท่า ภายในเวลา 10 ปี
แต่ถ้าลองคิดที่ราคาตลาด
ถ้า Elon ทำให้บริษัทมีมูลค่า 650,000 ล้านดอลลาร์ได้จริง
หุ้นที่ Elon ได้เป็นค่าตอบแทนจะมีมูลค่า 55,800 ล้านดอลลาร์
และเมื่อนำไปรวมกับหุ้นของเดิมที่มีอยู่ เขาจะถือหุ้นใน Tesla ทั้งหมด 28% คิดเป็นมูลค่า 182,000 ล้านดอลลาร์
มากกว่าทรัพย์สินของคนที่รวยที่สุดในโลกคนปัจจุบันอย่าง Jeff Besoz ที่มีมูลค่า 111,500 ล้านดอลลาร์
ถ้า Elon ทำได้สำเร็จ และ สินทรัพย์ของคนอื่นเพิ่มตามไม่ทัน
เขาก็จะกลายเป็นคนที่รวยที่สุดในโลกในตอนนั้น..
หลายคนบอกว่า แบบนี้ผู้ถือหุ้นจะยอมเหรอ ให้ Elon เยอะขนาดนี้
ถึงแผนนี้ทางผู้ถือหุ้นจะยังไม่ได้เซ็นอนุมัติ
แต่เรื่องนี้น่าจะเป็นเรื่อง WIN-WIN
ถ้ามองในมุมมองของนักลงทุนแล้ว แผนค่าตอบแทนในครั้งนี้ น่าจะได้ประโยชน์กันทั้งสองฝ่าย ทั้งผู้ถือหุ้นและผู้บริหารอย่าง Elon Musk
เพราะถ้าเขาสามารถทำได้จริง ก็ไม่ใช่แต่ Elon ที่จะร่ำรวยขึ้นมาคนเดียว แต่จะเป็นคนที่ถือหุ้น Tesla ทุกคนได้ประโยชน์ด้วยจากราคาหุ้นที่เพิ่ม
ที่น่าสนใจคือ บริษัทในประเทศไทยไม่มีเรื่องในทำนองนี้สักเท่าไรนัก
แต่เดิม ทุกคนมองว่าพนักงานเป็นแค่ลูกจ้าง ไม่มีวันที่จะมาเป็นเจ้านาย
แต่จริงๆ แล้ว พนักงานที่ดีที่สุด คือ พนักงานที่มีส่วนได้เสียกับบริษัท หรือให้เขาร่วมเป็นเจ้าของด้วยนั่นเอง
คงไม่มีใครตอบได้ว่าสุดท้ายแล้ว Elon จะทำได้ตามเป้าหรือไม่
แต่ที่รู้คือ ก่อนหน้านี้เมื่อเกือบ 6 ปีที่แล้ว เขาก็รับค่าตอบแทนในรูปแบบคล้ายๆ กันกับครั้งนี้
ย้อนกลับไปดูเมื่อ 6 ปีที่แล้ว
ปี 2012 Tesla มีมูลค่าบริษัท 3,200 ล้านดอลลาร์
ปี 2018 Tesla มีมูลค่าบริษัท 59,292 ล้านดอลลาร์
6 ปีที่ผ่านมา บุคคลชื่อ Elon Musk ทำให้ บริษัท Tesla มีมูลค่าบริษัทเพิ่มขึ้นมาแล้ว 18 เท่า..
----------------------
<ad> งานแข่งขันไอเดียนวัตกรรมทางธุรกิจสุดสร้างสรรค์ที่จะเปลี่ยนการใช้ชีวิตของเด็ก สตรีมีครรภ์ คนชรา และคนพิการ
“InnovBiz 2018: Better Life, Better Society”
สุดยอดไอเดียจากเด็กรุ่นใหม่ ที่รวบรวมเอาปัญหาของกลุ่ม First Priority มาแก้ไข รวมถึง Guest Speaker ที่จะมาแชร์ประสบการณ์เกี่ยวกับการช่วยเหลือผู้พิการทางสายตา
4 กุมภาพันธ์ 2561 ตั้งแต่เวลา 9:00 - 13:30 น. ณ ห้องออดิทอเรียม ศูนย์ประชุมอุทยานวิทยาศาสตร์แห่งประเทศไทย (สวทช.) (ใน มหาวิทยาลัยธรรมศาสตร์ รังสิต)
ลงทะเบียนฟรี!!! ได้ที่ 
 พร้อมรับของรางวัลในงานมากมาย!
----------------------
Reference
-
-